TARYBOS DIREKTYVA 2004/66/EB,
2004 m. balandžio 26 d.,
pritaikanti Europos Parlamento ir Tarybos direktyvas 1999/45/EB, 2002/83/EB, 2003/37/EB ir 2003/59/EB ir Tarybos direktyvas 77/388/EEB, 91/414/EEB, 96/26/EB, 2003/48/EB ir 2003/49/EB laisvo prekių judėjimo, laisvės teikti paslaugas, žemės ūkio, transporto politikos ir mokesčių srityse dėl Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Sutartį dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą (1) (toliau - Stojimo sutartis), ypač į jos 2 straipsnio 3 dalį,
atsižvelgdama į Aktą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir Sutarčių, kuriomis grindžiama Europos Sąjunga, pritaikomųjų pataisų (2) (toliau - Stojimo aktas), ypač į jo 57 straipsnį,
atsižvelgdama į Komisijos pasiūlymą,
kadangi:
(1)
Stojimo akte nebuvo numatytos būtinos tam tikrų aktų, kurie lieka galioti po 2004 m. gegužės 1 d. ir kuriuos dėl stojimo reikia pritaikyti, adaptacijos arba jos buvo numatytos, tačiau jas reikia dar pritaikyti. Visas šias adaptacijas reikia priimti iki įstojimo, kad įstojus jas būtų galima taikyti.
(2)
Laikantis Stojimo akto 57 straipsnio 2 dalies tokias adaptacijas turi priimti Taryba visais atvejais, kai Taryba viena ar bendrai su Europos Parlamentu priėmė pirminį aktą;
(3)
Reikia iš dalies keisti Europos Parlamento ir Tarybos direktyvas 1999/45/EB (3), 2002/83/EB (4), 2003/37/EB (5) ir 2003/59/EB (6) bei Tarybos direktyvas 77/388/EEB (7), 91/414/EEB (8), 96/26/EB (9), 2003/48/EB (10) ir 2003/49/EB (11),
PRIĖMĖ ŠIĄ DIREKTYVĄ:
1 straipsnis
Direktyvos 1999/45/EB, 2002/83/EB, 2003/37/EB, 2003/59/EB, 77/388/EEB, 91/414/EEB, 96/26/EB, 2003/48/EB ir 2003/49/EB iš dalies keičiamos kaip nustatyta šios direktyvos priede.
2 straipsnis
Valstybės narės priima įstatymus ir kitus teisės aktus, kurie, įsigalioję iki Stojimo sutarties įsigaliojimo dienos, įgyvendina šią direktyvą. Šios direktyvos, pritaikančios iš dalies pakeistą Direktyvą 91/414/EB ir Direktyvas 2002/83/EB, 2003/37/EB bei 2003/59/EB, nuostatos į nacionalinę teisę perkeliamos šiose direktyvose nustatytą dieną. Valstybės narės nedelsiant pateikia Komisijai šią direktyvą į nacionalinę teisę perkeliančių nuostatų tekstą su koreliacijos lentele, kurioje išdėstyta jų koreliacija su konkrečiomis šios direktyvos nuostatomis.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja tik tuo atveju, jei įsigalioja Stojimo sutartis, šios Sutarties įsigaliojimo dieną.
4 straipsnis
Ši direktyva skirta valstybėms narėms.
Priimta Briuselyje, 2004 m. balandžio 26 d.